K. VALDEMĀRA IELA 2A, RĪGA, LV-1050, LATVIJA. TĀLRUNIS +371 67022300, E-PASTS INFO@BANK.LV, WWW.BANK.LV

Projekts (1. variants)

|  |  |
| --- | --- |
| 2024. gada XX. XXXX | Noteikumi Nr. [\_\_\_\_] |

Rīgā

**Slēgtā alternatīvo ieguldījumu fonda gada pārskata un konsolidētā gada pārskata sagatavošanas noteikumi**

Izdoti saskaņā ar

Alternatīvo ieguldījumu fondu

un to pārvaldnieku likuma

56. panta otro daļu un 57. panta otro daļu

1. Vispārīgie jautājumi
2. Noteikumi nosaka:
   1. slēgtā alternatīvo ieguldījumu fonda, kurš dibināts kā lietu kopība, un slēgtā alternatīvo ieguldījumu fonda, kurš dibināts kā komercsabiedrība (turpmāk kopā – fonds) gada pārskata sagatavošanas prasības;
   2. slēgtā alternatīvo ieguldījumu fonda, kurš dibināts kā komercsabiedrība, konsolidētā gada pārskata sagatavošanas prasības.
3. Fonda gada pārskatā un konsolidētajā gada pārskatā iekļauj attiecīgi Alternatīvo ieguldījumu fondu un to pārvaldnieku likuma 56. panta trīspadsmitajā un četrpadsmitajā daļā, kā arī 57. panta desmitajā un vienpadsmitajā daļā minēto informāciju.
4. Papildus šo noteikumu 2. punktā minētajam fonda gada pārskatā (konsolidētajā gada pārskatā) iekļauj:
   1. paziņojumu par slēgtā alternatīvo ieguldījumu fonda pārvaldnieka (turpmāk – pārvaldnieks) atbildību;
   2. turētājbankas, ja tāda ir, ziņojumu.
5. Par katru fonda darbības gadu sagatavo gada pārskatu (konsolidēto gada pārskatu), kas atbilst šo noteikumu prasībām, un tajā ietvertie finanšu pārskati sniedz patiesu un skaidru priekšstatu par fonda finansiālo stāvokli, tā darbības rezultātiem un naudas plūsmām.
6. Slēgtā alternatīvo ieguldījumu fonda, kurš dibināts kā lietu kopība, finanšu pārskati ietver:
   1. aktīvu un saistību pārskatu;
   2. ienākumu un izdevumu pārskatu;
   3. neto aktīvu kustības pārskatu;
   4. naudas plūsmas pārskatu;
   5. finanšu pārskatu pielikumu.
7. Slēgtā alternatīvo ieguldījumu fonda, kurš dibināts kā komercsabiedrība, finanšu pārskati (konsolidētie finanšu pārskati) ietver:
   1. bilanci (konsolidēto bilanci) un ārpusbilanci;
   2. peļņas vai zaudējumu aprēķinu (konsolidēto peļņas vai zaudējumu aprēķinu);
   3. naudas plūsmas pārskatu (konsolidēto naudas plūsmas pārskatu);
   4. kapitāla un rezervju izmaiņu pārskatu (konsolidēto kapitāla un rezervju izmaiņu pārskatu);
   5. finanšu pārskatu pielikumu (konsolidēto finanšu pārskatu pielikumu).
8. Sagatavojot finanšu pārskatus, atļauts:

7.1. apvienot šo noteikumu III, IV, V un VI nodaļā norādītos posteņus, ja to summas ir nebūtiskas un šāds apvienojums rada lielāku skaidrību, bet šādā gadījumā tajos pieprasīto informāciju atklāj finanšu pārskatu pielikumā;

7.2. sadalīt posteņus detalizētāk vai pievienot jaunu posteni, ja darījuma vai notikuma būtība neatbilst minētajās nodaļās uzskaitīto posteņu saturam vai tas nepieciešams skaidra un patiesa priekšstata sniegšanai.

1. Katram aktīvu un saistību pārskata, ienākumu un izdevumu pārskata, naudas plūsmas pārskata, bilances un ārpusbilances postenim un peļņas vai zaudējumu aprēķina postenim uzrāda pārskata gada un attiecīgos iepriekšējā darbības gada rādītājus. Pirmajā pārskata gadā atspoguļo tikai attiecīgā pārskata gada rādītājus. Aktīvu un saistību pārskata, ienākumu un izdevumu pārskata, naudas plūsmas pārskata, bilances un ārpusbilances posteņus un peļņas vai zaudējumu aprēķina posteņus, kuros nav rādītāju, uzrāda tikai tad, ja iepriekšējā gada pārskatā ir bijis uzrādīts attiecīgā posteņa rādītājs.
2. Ja atbilstoši šo noteikumu prasībām sagatavots gada pārskats (konsolidētais gada pārskats) nesniedz pietiekami skaidru un patiesu priekšstatu par fonda finansiālo stāvokli un tā darbības rezultātiem, izņēmuma gadījumā drīkst atkāpties no atsevišķām šo noteikumu prasībām, finanšu pārskatu pielikumā skaidrojot šādas atkāpšanās iemeslus un tās ietekmi uz fonda finansiālo stāvokli, darbības rezultātiem un naudas plūsmu.
3. Gada pārskatā (konsolidētajā gada pārskatā) par vērtības mēru lieto *euro*. Gada pārskatā (konsolidētajā gada pārskatā) norāda finanšu pārskatos uzrādīto skaitļu precizitātes pakāpi.
4. Pārvaldnieka ziņojums par finansiālo stāvokli un saimnieciskās darbības raksturojums, paziņojums par pārvaldnieka atbildību un turētājbankas ziņojums
5. Pārvaldnieka ziņojumā par finansiālo stāvokli un saimnieciskās darbības raksturojumā (turpmāk – pārvaldnieka ziņojums par fondu) norāda:
   1. fonda nosaukumu un fonda veidu;
   2. pārvaldnieka nosaukumu, juridisko adresi un reģistrācijas numuru Komercreģistrā, licences pārvaldnieka darbībai numuru un izsniegšanas datumu, bet reģistrētam pārvaldniekam – reģistrācijas numuru un datumu Latvijas Bankā;
   3. fonda darbību raksturojošo rādītāju kvalitatīvu novērtējumu. Šo informāciju pamato ar vispusīgu un visaptverošu fonda attīstības, finansiālā stāvokļa un darbības rezultātu analīzi atbilstoši fonda darbības apjomam un sarežģītībai, iekļaujot minētajā analīzē arī šādu informāciju, ja tā nepieciešama, lai izprastu fonda attīstību, finansiālo stāvokli vai darbības rezultātus:
      1. aprakstu par nozīmīgākajām darbībām pārskata gadā, tostarp fonda aktīvu kopējo apmēru, neto aktīvu, fonda daļas vērtības un tamlīdzīgu rādītāju novērtējumu, to izmaiņu iemeslu raksturojumu un izmaiņu ietekmi uz fonda finanšu pārskatu rādītājiem;
      2. ieguldījumu stratēģijas izmaiņu aprakstu un situācijas dažādos tirgos, kuros veikti ieguldījumi, novērtējumu, kā arī informāciju par vides, sociālajiem un pārvaldības jautājumiem, kas ņemti vērā, veicot ieguldījumus;
      3. informāciju par ieguldījumu struktūras izmaiņām, ieguldījumu darbības rezultātiem un fonda finansiālo stāvokli pārskata gada beigās, pēc nepieciešamības iekļaujot atsauces uz finanšu pārskatos norādītajām summām un papildu skaidrojumus par tām;
   4. ieguldījumu kopumā un atsevišķu ieguldījumu veidu ienesīguma novērtējumu, ja tas ir būtiski fonda finansiālā stāvokļa un darbības rezultātu novērtēšanai. Ja fonds izmanto šo noteikumu 94. punktā minēto izvēles iespēju, tad apraksta:
      1. finanšu riska vadības mērķus un politiku, tai skaitā politiku attiecībā uz katru nozīmīgu tādu prognozēto nākotnes darījuma veidu, kuram tiek piemērota riska ierobežošanas uzskaite;
      2. pakļautību tirgus riskam, kredītriskam un likviditātes (naudas plūsmas) riskam;
   5. fonda pārvaldības izdevumu novērtējumu;
   6. informāciju par jebkādiem svarīgiem notikumiem no pārskata perioda beigām līdz gada pārskata apstiprināšanas dienai, kas ir nozīmīgi fonda finansiālā stāvokļa un tā darbības rezultātu izpratnei;
   7. turpmākās fonda attīstības prognozi, paskaidrojot ikvienu būtisku apstākli un risku;
   8. ziņas par pārskata gadā īstenotajiem pasākumiem pētniecības un attīstības jomā.
6. Papildus šo noteikumu 11. punktā minētajam pārvaldnieka ziņojumā par slēgto alternatīvo ieguldījumu fondu, kas dibināts kā komercsabiedrība, iekļauj ziņas par filiālēm un pārstāvniecībām (to skaitu valstu dalījumā).
7. Paziņojumā par pārvaldnieka atbildību norāda:
   1. ka sagatavotie finanšu pārskati (konsolidētie finanšu pārskati) skaidri un patiesi atspoguļo fonda finansiālo stāvokli pārskata gada beigās, kā arī pārskata gada darbības rezultātus;
   2. valdes atbildību par normatīvajiem aktiem atbilstošas grāmatvedības kārtošanu, par fonda līdzekļu saglabāšanu, kā arī par krāpšanas un citas negodīgas darbības novēršanu;
   3. to, vai valdes lēmumi un pieņēmumi par gada pārskata (konsolidētā gada pārskata) sagatavošanu ir bijuši piesardzīgi un saprātīgi.
8. Turētājbankas ziņojumā norāda:
   1. fonda līdzekļu turētājbankas nosaukumu, juridisko adresi un reģistrācijas numuru Komercreģistrā;
   2. turētājbankas pienākumu un atbildības uzskaitījumu;
   3. ieguldījumu daļu emisijas un pārdošanas atbilstību normatīvo aktu, alternatīvo ieguldījumu fonda darbības noteikumu vai dibināšanas dokumentu prasībām;
   4. fonda mantas glabāšanas atbilstību normatīvo aktu un turētājbankas līguma prasībām;
   5. fonda neto aktīvu vērtības aprēķināšanas atbilstību normatīvo aktu, alternatīvo ieguldījumu fonda darbības noteikumu vai dibināšanas dokumentu prasībām;
   6. pārvaldnieka iesniegto rīkojumu atbilstību normatīvo aktu, alternatīvo ieguldījumu fonda darbības noteikumu vai dibināšanas dokumentu un turētājbankas līguma prasībām;
   7. citu informāciju par fondu, kas ir būtiska fonda ieguldītājiem.
9. Aktīvu un saistību pārskats un bilance un ārpusbilance
10. Aktīvu un saistību pārskatā uzrāda šādus posteņus:
    1. aktīvi:
       1. prasības uz pieprasījumu pret kredītiestādēm;
       2. ieguldījumi:
          1. parāda vērtspapīri un citi vērtspapīri ar fiksētu ienākumu;
          2. akcijas un citi vērtspapīri ar nefiksētu ienākumu;
          3. termiņnoguldījumi kredītiestādēs;
          4. atvasinātie finanšu instrumenti;
          5. ieguldījumu īpašums;
          6. pārējie ieguldījumi;
          7. kopā ieguldījumi;
       3. aizdevumi un debitoru parādi;
       4. uzkrātie ienākumi un nākamo periodu izdevumi;
       5. pārējie aktīvi;
       6. kopā aktīvi;
    2. saistības:
       1. kredītsaistības;
       2. atvasinātie finanšu instrumenti;
       3. uzkrātie izdevumi un nākamo periodu ienākumi;
       4. pārējās saistības;
       5. kopā saistības;
    3. neto aktīvi.
11. Bilancē uzrāda šādus posteņus:
    1. aktīvi:
       1. prasības uz pieprasījumu pret kredītiestādēm;
       2. ieguldījumi:
          1. parāda vērtspapīri un citi vērtspapīri ar fiksētu ienākumu;
          2. akcijas un citi vērtspapīri ar nefiksētu ienākumu;
          3. termiņnoguldījumi kredītiestādēs;
          4. atvasinātie finanšu instrumenti;
          5. ieguldījumu īpašums;
          6. pārējie ieguldījumi;
          7. kopā ieguldījumi;
       3. aizdevumi un debitoru parādi:
          1. izsniegtie aizdevumi;
          2. debitoru parādi;
          3. prasības par kapitāla daļu apmaksu;
          4. kopā aizdevumi un debitoru parādi;
       4. uzkrātie ienākumi un nākamo periodu izdevumi;
       5. pārējie aktīvi;
       6. kopā aktīvi;
    2. saistības:
       1. kredītsaistības;
       2. atvasinātie finanšu instrumenti;
       3. uzkrātie izdevumi un nākamo periodu ienākumi;
       4. pārējās saistības;
       5. kopā saistības;
    3. neto aktīvi;
    4. kapitāls un rezerves:
       1. parakstītās kapitāla daļas:
          1. apmaksātās kapitāla daļas;
          2. neapmaksātās kapitāla daļas;
       2. iepriekšējo gadu nesadalītā peļņa vai zaudējumi;
       3. pārskata gada peļņa vai zaudējumi;
       4. kopā kapitāls un rezerves.
12. Ārpusbilancē uzrāda šādus posteņus:
    1. iespējamie aktīvi;
    2. iespējamās saistības;
    3. ārpusbilances saistības pret klientiem.
13. Postenī "Prasības uz pieprasījumu pret kredītiestādēm" uzrāda naudas līdzekļus kasē un prasības uz pieprasījumu pret kredītiestādēm (prasības, kuras var tikt apmierinātas bez iepriekšēja pieprasījuma vai pieprasījuma termiņš nepārsniedz 24 stundas vai vienu darba dienu).
14. Postenī "Parāda vērtspapīri un citi vērtspapīri ar fiksētu ienākumu" uzrāda ieguldījumus pārvedamos parāda vērtspapīros, segtajās obligācijās un citos pārvedamos vērtspapīros ar fiksētu ienākumu, tai skaitā centrālo un vietējo valdību emitētajos vērtspapīros, kredītiestāžu un citu komercsabiedrību emitētajos vērtspapīros. Vērtspapīri, kuru procentu likme mainās saskaņā ar īpašiem nosacījumiem (piemēram, kā procentu likme starpbanku tirgū), ir uzskatāmi par parāda vērtspapīriem un citiem vērtspapīriem ar fiksētu ienākumu.
15. Postenī "Akcijas un citi vērtspapīri ar nefiksētu ienākumu" uzrāda ieguldījumus komercsabiedrību pamatkapitālā un ieguldījumus citos vērtspapīros ar nefiksētu ienākumu.
16. Postenī "Termiņnoguldījumi kredītiestādēs" uzrāda noguldījumus kredītiestādēs, kurus var izņemt tikai pēc noteikta termiņa. Noguldījumus, kuriem nav šāda termiņa ierobežojuma vai tas nepārsniedz 24 stundas vai vienu darba dienu, pat ja tie nes procentu ienākumus, atspoguļo postenī "Prasības uz pieprasījumu pret kredītiestādēm". Kredītiestāde šo noteikumu izpratnē atbilst Eiropas Parlamenta un Padomes 2013. gada 26. jūnija regulas (ES) Nr. 575/2013 par prudenciālajām prasībām attiecībā uz kredītiestādēm, un ar ko groza regulu Nr. 648/2012 4. panta 1. punkta 1. apakšpunktā noteiktajam.
17. Aktīvu postenī "Atvasinātie finanšu instrumenti" uzrāda finanšu aktīvus, kuri rodas, novērtējot atvasinātos finanšu instrumentus to patiesajā vērtībā (atsevišķu atvasināto finanšu instrumentu pozitīvo vērtību kopsummu).
18. Postenī "Ieguldījumu īpašums" uzrāda ieguldījumus zemes gabalos un ēkās, tai skaitā tādos, kuri iznomāti bez izpirkuma tiesībām vai iegūti finanšu līzinga darījumu rezultātā.
19. Postenī "Pārējie ieguldījumi" uzrāda ieguldījumus, kuru saturs neatbilst šo noteikumu 19., 20., 21., 22. un 23. punktā minētajam. Ja šajā postenī uzrādītā summa veido būtisku apmēru attiecībā pret šo noteikumu 19., 20., 21., 22. un 23. punktā minētajiem ieguldījumiem, finanšu pārskatu pielikumā sniedz posteņu atšifrējumu.
20. Postenī "Aizdevumi un debitoru parādi" uzrāda fonda izsniegtos aizdevumus, debitoru parādus un prasības par ieguldījuma daļu apmaksu.
21. Postenī "Uzkrātie ienākumi un nākamo periodu izdevumi" uzrāda ienākumus, kuri attiecas uz pārskata gadu un iepriekšējiem gadiem, bet kuru saņemšanas termiņš vēl nav iestājies (piemēram, dividendes un procentu ienākumus). Šajā postenī uzrāda arī izdevumus, kuri radušies līdz pārskata gada beigām, bet attiecas uz nākamajiem periodiem (piemēram, avansā samaksātās fonda izdevumu summas).
22. Postenī "Pārējie aktīvi" uzrāda prasības, kuru saturs neatbilst šo noteikumu 18., 19., 20., 21., 22., 23., 24., 25. un 26. punktā minēto posteņu saturam.
23. Postenī "Kredītsaistības" uzrāda saistības pret darījuma partneriem par fonda ieguldījumu iegādi, kā arī saistības pret kredītiestādēm.
24. Saistību postenī "Atvasinātie finanšu instrumenti" uzrāda finanšu saistības, kuras rodas, novērtējot atvasinātos finanšu instrumentus to patiesajā vērtībā (atsevišķu atvasināto finanšu instrumentu negatīvo vērtību kopsummu).
25. Postenī "Uzkrātie izdevumi un nākamo periodu ienākumi" uzrāda izdevumus, kuri attiecas uz pārskata gadu un iepriekšējiem gadiem, bet to samaksas termiņš bilances datumā vēl nav iestājies (piemēram, procentus un citus izdevumus, kuri radušies fonda darbības gaitā). Šajā postenī uzrāda arī ienākumus, kurus fonds saņēmis līdz pārskata gada beigām, bet kuri attiecas uz nākamo pārskata gadu.
26. Postenī "Pārējās saistības" uzrāda saistības, kuru saturs neatbilst citiem saistību posteņiem (piemēram, saistības par maksājumiem zvērinātam revidentam).
27. Postenī "Neto aktīvi" uzrāda atlikušo fonda aktīvu daļu pēc visu tā saistību atskaitīšanas.
28. Postenī "Apmaksātās kapitāla daļas" uzrāda saskaņā ar fonda darbības noteikumiem vai dibināšanas dokumentiem izveidoto kapitāla daļu apmēru, kuru ieguldītāji bilances datumā ir apmaksājuši.
29. Postenī "Neapmaksātās kapitāla daļas" uzrāda saskaņā ar fonda darbības noteikumiem vai dibināšanas dokumentiem izveidoto kapitāla daļu apmēru, kuru ieguldītāji bilances datumā nav apmaksājuši pēc pārvaldnieka pieprasījuma.
30. Postenī "Iepriekšējo gadu nesadalītā peļņa vai zaudējumi" uzrāda iepriekšējo darbības gadu nesadalīto peļņu, kas palikusi fonda rīcībā pēc pamatkapitāla papildināšanas un dividenžu sadales. Šajā postenī iekļauj arī iepriekšējo gadu zaudējumus.
31. Postenī "Pārskata gada peļņa vai zaudējumi" uzrāda pārskata gada peļņu pēc uzņēmumu ienākuma nodokļa aprēķina, bet pirms peļņas sadales saskaņā ar akcionāru sapulces lēmumu, vai zaudējumus.
32. Ārpusbilancē uzrāda izsniegtos galvojumus, garantijas un aktīvus, kas saņemti kā trešo personu saistību izpildes nodrošinājums, kā arī visas saistības pret ieguldītājiem un trešajām personām, kuras var radīt risku. Šajā postenī kā iespējamos aktīvus uzrāda tādus aktīvus, kuri radušies pagātnes notikumu rezultātā un kuru pastāvēšana apstiprināsies tikai atkarībā no tā, vai būs noticis viens vai vairāki nenoteikti nākotnes notikumi, kurus fonds pilnībā nevar kontrolēt (piemēram, fonda dibināšanas dokumentos noteiktais parakstīto saistību apmērs, kurš nav atzīts bilances postenī "Parakstītās kapitāla daļas"). Šajā postenī kā ārpusbilances saistības pret klientiem uzrāda saistības no darījumiem, kas atbilst šo noteikumu 41. punkta nosacījumiem.
33. Vienošanās par aktīvu pārdošanu ar atpirkšanu (repo) ir darījumi, kas ietver fonda (pārdevēja) aktīvu pārdošanu pircējam ar nosacījumu, ka pircējs šos pašus aktīvus nodos atpakaļ pārdevējam par noteiktu cenu pārdevēja norādītajā vai vēlāk norādāmā datumā.
34. Ja fonds iesaistīts darījumā par aktīvu pārdošanu ar atpirkšanu kā pārdevējs, tad:
    1. pārdotos aktīvus turpina uzrādīt aktīvu un saistību pārskatā vai bilancē un tos atsevišķi uzrāda finanšu pārskatu pielikumā;
    2. pārdošanas rezultātā saņemtos līdzekļus uzrāda aktīvu un saistību pārskatā vai bilancē kā saistības pret aktīvu pircēju.
35. Ja fonds iesaistīts darījumā par aktīvu pārdošanu ar atpirkšanu kā pircējs, tad nopirktos aktīvus neuzrāda aktīvu un saistību pārskatā vai bilancē, bet darījuma rezultātā samaksāto iegādes cenu uzrāda kā prasības pret aktīvu pārdevēju.
36. Vienošanās par aktīvu pārdošanu ar atpārdošanas iespēju ir darījumi, kas ietver fonda (pārdevēja) aktīvu pārdošanu pircējam ar nosacījumu, ka pircējam ir tiesības (nevis saistības) atpārdot šos aktīvus pārdevējam par iegādes cenu vai par citu iepriekš saskaņotu cenu norādītajā vai vēlāk norādāmā datumā.
37. Ja fonds iesaistīts darījumā par aktīvu pārdošanu ar atpārdošanas iespēju kā pārdevējs, tad pārdotos aktīvus neuzrāda aktīvu un saistību pārskatā vai bilancē, bet summu, kas ir vienāda ar cenu, par kādu puses vienojušās aktīvu atpārdošanas gadījumā, uzrāda ārpusbilances postenī "Iespējamās saistības".
38. Ja fonds iesaistīts darījumā par aktīvu pārdošanu ar atpārdošanas iespēju kā pircējs, tad nopirktos aktīvus uzrāda aktīvu un saistību pārskatā vai bilancē kā attiecīgā veida aktīvus.
39. Aktīvus uzrāda attiecīgajā aktīvu un saistību pārskata vai bilances postenī arī tad, ja fonds ir ieķīlājis tos kā savu saistību vai trešo personu saistību nodrošinājumu vai citādi nodevis tos trešām personām kā nodrošinājumu, saglabājot kontroli pār šiem aktīviem. Fonds savā aktīvu un saistību pārskatā vai bilancē neuzrāda aktīvus, kas ir ieķīlāti vai citādi tam nodoti kā nodrošinājums, ja vien šie aktīvi nav naudas līdzekļi kasē.
40. Ja vērtspapīru aizdevuma līgums atbilst atzīšanas pārtraukšanas kritērijiem, aizdevējs pārtrauc nodoto vērtspapīru atzīšanu, bet saņemto nodrošinājumu atzīst aktīvu un saistību pārskatā vai bilancē kā attiecīgo aktīva posteni, vienlaikus atzīstot atpirkšanas saistības.
41. Ienākumu un izdevumu pārskats un peļņas vai zaudējumu aprēķins
42. Ienākumu un izdevumu pārskatā uzrāda šādus posteņus:
    1. pārskata perioda ienākumi:
       1. procentu ienākumi;
       2. ienākumi no dividendēm;
       3. ienākumi no ieguldījumu īpašuma;
       4. pārējie ienākumi;
       5. kopā ienākumi;
    2. pārskata perioda izdevumi:
       1. atlīdzība pārvaldniekam;
       2. atlīdzība turētājbankai;
       3. pārējie fonda pārvaldes izdevumi;
       4. pārējie izdevumi;
       5. kopā izdevumi;
    3. ieguldījumu vērtības pieaugums vai samazinājums:
       1. realizētais ieguldījumu vērtības pieaugums vai samazinājums;
       2. nerealizētais ieguldījumu vērtības pieaugums vai samazinājums;
       3. ieguldījumu vērtības pieaugums vai samazinājums kopā;
    4. nodokļi un nodevas;
    5. ieguldījumu rezultātā gūtais neto aktīvu pieaugums vai samazinājums.
43. Peļņas vai zaudējumu aprēķinā uzrāda šādus posteņus:
    1. pārskata perioda ienākumi:
       1. procentu ienākumi;
       2. ienākumi no dividendēm;
       3. ienākumi no ieguldījumu īpašuma;
       4. pārējie ienākumi;
       5. kopā ienākumi;
    2. pārskata perioda izdevumi:
       1. atlīdzība pārvaldniekam;
       2. atlīdzība turētājbankai;
       3. pārējie fonda pārvaldes izdevumi;
       4. pārējie izdevumi;
       5. kopā izdevumi;
    3. ieguldījumu vērtības pieaugums vai samazinājums;
    4. peļņa vai zaudējumi pirms uzņēmumu ienākuma nodokļa aprēķināšanas;
    5. uzņēmumu ienākuma nodoklis;
    6. pārskata gada peļņa vai zaudējumi.
44. Postenī "Procentu ienākumi" uzrāda pārskata gadā radušos procentu ienākumus no noguldījumiem un prasībām uz pieprasījumu pret kredītiestādēm. Šajā postenī uzrāda pārskata gadā radušos procentu ienākumus no parāda vērtspapīriem neatkarīgi no ienākumu aprēķināšanas metodes. Kā procentu ienākumu samazinājumu iekļauj izdevumus, kas rodas, amortizējot prēmiju aktīviem, kuri iegūti vērtībā, kas ir lielāka nekā nominālvērtība, kuru fonds saņems, pienākot šo aktīvu atmaksas termiņam. Kā procentu ienākumus uzrāda ienākumus, kas radušies vienošanās par aktīvu pārdošanu ar atpirkšanu rezultātā aktīvu pircējam, amortizējot pozitīvo starpību starp nopirkto aktīvu pārdošanas cenu un pirkšanas cenu.
45. Postenī "Ienākumi no dividendēm" uzrāda no ieguldījumiem akcijās un citos vērtspapīros ar nefiksētu ienākumu un ieguldījumu fondu ieguldījumu apliecībās un daļās saņemtās un saņemamās dividendes, kas attiecas uz pārskata gadu.
46. Postenī "Ienākumi no ieguldījumu īpašuma" uzrāda ienākumus no ieguldījumu īpašuma izīrēšanas un citus līdzīgus ienākumus.
47. Postenī "Pārējie ienākumi" uzrāda iepriekšējos gados nedrošiem parādiem izveidoto uzkrājumu samazinājumu, ienākumus no iepriekšējos gados norakstīto aktīvu atgūšanas, kā arī citus ienākumus, kas saistīti ar fonda pārvaldi, bet nav uzrādāmi ienākumu un izdevumu pārskata postenī "Procentu ienākumi", "Ienākumi no dividendēm" vai "Ienākumi no ieguldījumu īpašuma".
48. Postenī "Atlīdzība pārvaldniekam" uzrāda atlīdzību, kas pienākas pārvaldniekam saskaņā ar fonda darbības noteikumiem vai dibināšanas dokumentiem, tai skaitā atalgojumu.
49. Postenī "Atlīdzība turētājbankai" uzrāda atlīdzību, kas pienākas turētājbankai saskaņā ar turētājbankas līguma nosacījumiem.
50. Postenī "Pārējie fonda pārvaldes izdevumi" uzrāda atlīdzību, kas pienākas fonda zvērinātam revidentam un ieguldījumu konsultantiem, maksājumus Latvijas Bankai, kā arī citus fonda pārvaldes izdevumus.
51. Postenī "Pārējie izdevumi" uzrāda izdevumus, kuru saturs neatbilst ienākumu un izdevumu pārskata vai peļņas vai zaudējumu aprēķina citu izdevumu posteņu saturam. Šajā postenī uzrāda izdevumus uzkrājumiem nedrošiem parādiem, tai skaitā uzkrātajiem ienākumiem, kas attiecas uz pārskata gadu. Šajā postenī ietver zaudējumus, kas radušies attiecīgo aktīvu norakstīšanas rezultātā, ja tiem iepriekš nav izveidoti uzkrājumi vai arī izveidotie uzkrājumi izrādījušies mazāki par norakstāmo summu.
52. Postenī "Realizētais ieguldījumu vērtības pieaugums vai samazinājums" uzrāda starpību starp naudas summu, kas saņemta no aktīvu un saistību pārskata vai bilances posteņos atzīto ieguldījumu pārdošanas, tai skaitā vērtspapīru dzēšanas, un naudas summu, kas izlietota šo ieguldījumu iegādei, koriģējot to šādā kārtībā:
    1. palielinot to par ieguldījumu vērtības samazinājumu, kas noteikts tā pārvērtēšanas rezultātā iepriekšējos pārskata periodos;
    2. samazinot to par ieguldījumu vērtības palielinājumu, kas noteikts tā pārvērtēšanas rezultātā iepriekšējos pārskata periodos.
53. Postenī "Nerealizētais ieguldījumu vērtības pieaugums vai samazinājums" uzrāda aktīvu un saistību pārskata vai bilances posteņos uzrādīto ieguldījumu pārvērtēšanas rezultātā iegūto vērtības pieaugumu vai samazinājumu, tai skaitā ārvalstu valūtas pārvērtēšanu, uzkrājumu nedrošiem parādiem veidošanu, kā arī vērtības samazināšanās zaudējumus.
54. Postenī "Nodokļi un nodevas" uzrāda nodokļus un nodevas, kas attiecas uz pārskata gadu.
55. Postenī "Uzņēmumu ienākuma nodoklis" uzrāda uzņēmumu ienākuma nodokli, kas attiecas uz pārskata gadu.
56. Neto aktīvu kustības pārskats
57. Neto aktīvu kustības pārskatā uzrāda šādus posteņus:
    1. neto aktīvi pārskata gada sākumā;
    2. ieguldījumu rezultātā gūtais neto aktīvu pieaugums vai samazinājums;
    3. dividendes fonda ieguldījumu daļu turētājiem;
    4. ienākumi no fonda ieguldījumu daļu pārdošanas;
    5. neto aktīvu pieaugums vai samazinājums pārskata gadā;
    6. neto aktīvi pārskata gada beigās;
    7. emitēto fonda ieguldījumu daļu skaits pārskata gada sākumā;
    8. emitēto fonda ieguldījumu daļu skaits pārskata gada beigās;
    9. neto aktīvi uz vienu fonda ieguldījumu daļu pārskata gada sākumā;
    10. neto aktīvi uz vienu fonda ieguldījumu daļu pārskata gada beigās.
58. Postenī "Dividendes fonda ieguldījumu daļu turētājiem" uzrāda tās realizētā ieguldījumu vērtības pieauguma rezultātā gūtās neto aktīvu pieauguma daļas, kuru izmaksai paredzēto apmēru fonda ieguldījumu daļu turētājiem nosaka proporcionāli viņu turējumā esošo ieguldījumu daļu skaitam.
59. Postenī "Ienākumi no fonda ieguldījumu daļu pārdošanas" uzrāda ienākumus no fonda ieguldījumu daļu pārdošanas, kurus veido fonda ieguldījumu daļas vērtības un izlaišanas komisijas naudas summa.
60. Postenī "Neto aktīvu pieaugums vai samazinājums pārskata gadā" uzrāda rezultātu, kuru veido ieguldījumu rezultātā gūtā neto aktīvu pieauguma vai samazinājuma un ienākumu no ieguldījumu daļu pārdošanas posteņos uzrādīto vērtību summa, kura tiek samazināta par dividenžu fonda ieguldījumu daļu turētājiem vērtību.
61. Postenī "Neto aktīvi pārskata gada beigās" uzrāda rezultātu, kuru veido neto aktīvu pārskata gada sākumā un neto aktīvu pieauguma vai samazinājuma pārskata gadā posteņu vērtību summa.
62. Postenī "Neto aktīvi uz vienu fonda ieguldījumu daļu pārskata gada sākumā" uzrāda rezultātu, kuru veido neto aktīvu kustības pārskata posteņa "Neto aktīvi pārskata gada sākumā" attiecība pret posteni "Emitēto fonda ieguldījumu daļu skaits pārskata gada sākumā".
63. Postenī "Neto aktīvi uz vienu fonda ieguldījumu daļu pārskata gada beigās" uzrāda rezultātu, kuru veido neto aktīvu kustības pārskata posteņa "Neto aktīvi pārskata gada beigās" attiecība pret posteni "Emitēto fonda ieguldījumu daļu skaits pārskata gada beigās".
64. Naudas plūsmas pārskats un kapitāla un rezervju izmaiņu pārskats
65. Naudas plūsmas pārskatā uzrāda šādus posteņus:
    1. naudas plūsma no pamatdarbības:
       1. saņemtie procentu ienākumi;
       2. samaksātie procentu izdevumi;
       3. ieguldījumu iegādes izdevumi;
       4. ienākumi no ieguldījumu pārdošanas;
       5. ieguldījumu pārvaldīšanas izdevumi;
       6. naudas un tās ekvivalentu pieaugums vai samazinājums no pamatdarbības;
    2. naudas plūsma no ieguldījumu darbības:
       1. ienākumi no aizdevumu atmaksas;
       2. izsniegtie aizdevumi;
       3. naudas un tās ekvivalentu pieaugums vai samazinājums no ieguldījumu darbības;
    3. naudas plūsma no finansēšanas darbības:
       1. ienākumi no fonda ieguldījumu daļu pārdošanas;
       2. dividendes fonda ieguldījumu daļu turētājiem;
       3. naudas un tās ekvivalentu pieaugums vai samazinājums no finansēšanas darbības;
    4. neto naudas un tās ekvivalentu pieaugums vai samazinājums pārskata gadā;
    5. nauda un tās ekvivalenti pārskata gada sākumā;
    6. ārvalstu valūtas kursu izmaiņu ietekme uz naudu un tās ekvivalentiem;
    7. nauda un tās ekvivalenti pārskata gada beigās.
66. Naudas plūsmas pārskatā uzrāda naudas un tās ekvivalentu ienākumus un izmaksas pārskata gadā, lai novērtētu fonda spēju gūt naudu un tās ekvivalentus fonda saistību izpildei.
67. Par naudu uzskatāms naudas līdzekļu atlikums fonda kasē, prasības uz pieprasījumu un prasības ar atlikušo atmaksas termiņu līdz trim mēnešiem pret kredītiestādēm. Naudas atlikumu samazina par saistībām pret kredītiestādēm uz pieprasījumu un ar atlikušo termiņu līdz trim mēnešiem.
68. Par naudas ekvivalentiem uzskatāmi augsti likvīdi īstermiņa ieguldījumi (tie, kurus īsā laika periodā var pārvērst naudā un pastāv maza iespēja, ka to vērtība būtiski mainīsies). Parasti ieguldījumu uzskata par naudas ekvivalentu tikai tad, ja, skaitot no iegādes datuma līdz dzēšanas datumam (atpirkšanai), tā atlikušais termiņš ir īss (piemēram, trīs mēneši vai mazāk).
69. Naudas plūsmas pārskatu sagatavo saskaņā ar Komisijas 2023. gada 13. septembra regulas (ES) Nr. 2023/1803, ar ko pieņem vairākus starptautiskos grāmatvedības standartus saskaņā ar Eiropas Parlamenta un Padomes regulu (EK) Nr. 1606/2002 (turpmāk – Starptautiskie grāmatvedības standarti) 7. starptautiskajā grāmatvedības standartā "Naudas plūsmas pārskats" noteikto.
70. Kapitāla un rezervju izmaiņu pārskatā, kas raksturo izmaiņas fonda neto aktīvos, uzrāda:
    1. pārskata gada peļņu vai zaudējumus;
    2. iepriekšējo gadu nesadalīto peļņu vai zaudējumus pārskata gada sākumā un beigās un šo rādītāju izmaiņas pārskata gada laikā;
    3. parakstīto kapitāla daļu uzskaites vērtību un struktūru pārskata gada sākumā un beigās, skaidrojot katru izmaiņu;
    4. darījumus ar kapitāla daļām pārskata gada laikā.
71. Novērtēšanas noteikumi
72. Finanšu pārskatus sagatavo saskaņā ar šādiem vispārējiem principiem:
    1. pieņemot, ka fonds darbosies arī turpmāk un pārvaldniekam nav nodoma vai nepieciešamības izbeigt fonda darbību vai būtiski samazināt fonda darbības apjomu (darbības turpināšanas princips);
    2. lietojot tās pašas grāmatvedības un novērtēšanas metodes, kas izmantotas, sagatavojot iepriekšējā pārskata gada finanšu pārskatus (saskaņotības vai pastāvīguma princips);
    3. novērtēšanu visos gadījumos veicot ar pienācīgu piesardzību (piesardzības princips), ievērojot šādus nosacījumus:
       1. iekļauj tikai pārskata gadā gūtos ienākumus (ienākumus un izdevumus uzrāda, ņemot vērā apstākļus, kuri pastāvēja pārskata perioda beigu datumā);
       2. ņem vērā visas saistības, kas attiecas uz pārskata gadu un iepriekšējo pārskata gadu;
       3. ņem vērā visas vērtības samazināšanās un amortizācijas un nolietojuma summas neatkarīgi no tā, vai pārskata gads noslēgts ar peļņu vai zaudējumiem;
    4. pārskatā atspoguļojot ienākumus un izdevumus, kas attiecas uz pārskata gadu, neatkarīgi no saņemšanas vai maksājuma datuma (uzkrāšanas princips);
    5. pārskatā atspoguļojot visu būtisko informāciju par darījumiem un notikumiem pārskata gadā (būtiskuma princips). Informācija ir būtiska, ja tās neatspoguļošana var ietekmēt finanšu pārskatu lietotāju tālāko lēmumu pieņemšanu;
    6. aktīvu un saistību posteņus un to sastāvdaļas novērtējot atsevišķi;
    7. katra pārskata gada aktīvu un saistību pārskata un bilances sākuma dati saskan ar iepriekšējā pārskata gada slēguma datiem.
73. Ja, lietojot šo noteikumu 73. punktā minētos principus, starp dažiem no tiem rodas pretrunas, atsevišķu darījumu vai notikumu novērtēšanu un uzskaiti veic, dodot priekšroku piesardzības un būtiskuma principam.
74. Sagatavojot finanšu pārskatus, pārvaldnieks drīkst atkāpties no šo noteikumu 73. punktā minētajiem principiem tikai pamatotu iemeslu dēļ, kuru būtību un ietekmi uz fonda finansiālo stāvokli, tā darbības rezultātiem un naudas plūsmu skaidro finanšu pārskatu pielikumā.
75. Darījumus un notikumus fonda darbībā atspoguļo finanšu pārskatos, ņemot vērā to ekonomisko saturu un būtību, nevis tikai juridisko formu.
76. Aktīvu un saistību pārskatā vai bilancē aktīvus vai saistības uzrāda vērtībā, kuru nedrīkst samazināt, atskaitot no aktīvu vērtības saistību vērtību vai atskaitot no saistību vērtības aktīvu vērtību, izņemot gadījumus, kad ir juridiski pamatotas tiesības šādai aktīvu vai saistību vērtības samazināšanai.
77. Ienākumu un izdevumu pārskatā vai peļņas vai zaudējumu aprēķinā ienākumus un izdevumus nedrīkst savstarpēji ieskaitīt. Tomēr:
    1. savstarpēji drīkst ieskaitīt tos ienākumus (izdevumus), kas saistīti ar konkrēta aktīva (saistību) riska ierobežošanu, ar izdevumiem (ienākumiem) no šā pret risku ierobežotā aktīva (saistībām);
    2. savstarpēji drīkst ieskaitīt arī ienākumus un izdevumus no aktīviem un saistībām, kuru vērtību fonds, izmantojot juridiski pamatotas tiesības, savstarpēji samazina.
78. Ja pārskata gadā atklātas iepriekšējo gadu kļūdas vai mainīta grāmatvedības politika, attiecīgo iepriekšējā pārskata gada posteņa rādītāju koriģē. Par katru gadījumu, kad dati nav bijuši savstarpēji salīdzināmi vai veiktas iepriekšējo pārskata gadu datu korekcijas, sniedz skaidrojumu finanšu pārskatu pielikumā.
79. Aktīvus un saistības ārvalstu valūtā pārvērtē *euro* saskaņā ar grāmatvedībā izmantojamo ārvalstu valūtas kursu pārskata gada pēdējā dienā. Ar ārvalstu valūtas kursa izmaiņām saistītās aktīvu un saistību vērtības izmaiņas atzīst ienākumu un izdevumu pārskatā vai peļņas vai zaudējumu aprēķinā.
80. Ja starp pārskata gada beigu datumu un dienu, kad gada pārskats apstiprināts, ir saņemta informācija, kura sniedz pierādījumus par apstākļiem, kuri pastāvējuši pārskata perioda beigu datumā, tad šādus notikumus ņem vērā, veicot attiecīgo finanšu pārskatu posteņu novērtēšanu.
81. Aktīvu pirkšanu un pārdošanu uzskaita darījuma dienā vai norēķinu veikšanas dienā. Izvēlēto metodi lieto konsekventi.
82. Aktīvus un saistības sākotnēji atzīst uzskaitē to iegādes vērtībā. Darījuma izmaksas, kas attiecināmas uz aktīvu un saistību iegādi, iekļauj aktīvu un saistību iegādes vērtībā.
83. Parāda vērtspapīrus, kas tiek turēti līdz atmaksas termiņam, pēc sākotnējās atzīšanas aktīvu un saistību pārskatā uzrāda saskaņā ar šādiem nosacījumiem:
    1. vērtspapīru, kuri nopirkti ar prēmiju (iegādes vērtība pārsniedz vērtspapīru dzēšanas vērtību), vērtību periodā līdz vērtspapīru dzēšanas dienai pakāpeniski samazina, amortizējot šo prēmiju, un amortizētās summas iekļauj ienākumu un izdevumu pārskatā;
    2. vērtspapīru, kuri nopirkti ar diskontu (vērtspapīru dzēšanas vērtība pārsniedz iegādes vērtību), vērtību periodā līdz vērtspapīru dzēšanas dienai pakāpeniski palielina, amortizējot diskonta summu, un šo pieaugumu iekļauj ienākumu un izdevumu pārskatā.
84. Šo noteikumu 84. punktā minētajiem vērtspapīriem, kas nopirkti ar prēmiju vai diskontu, finanšu pārskatu pielikumā uzrāda prēmijas un diskonta daļu, kas vēl nav amortizēta pārskata perioda beigu datumā.
85. Parāda vērtspapīrus, kas netiek turēti līdz atmaksas termiņa beigām, pēc sākotnējās atzīšanas aktīvu un saistību pārskatā vai bilancē uzrāda saskaņā ar šādiem nosacījumiem:
    1. vērtspapīrus, kuriem pastāv brīvi pieejams aktīvs tirgus, kurā šos vērtspapīrus ir iespējams pārdot, regulāri pārvērtē atbilstoši tirgus cenai (pārdošanas cenai, kas noteikta aktīvā tirgū) šādā kārtībā:
       1. ja vērtspapīru tirgus cena kļūst mazāka (lielāka) nekā cena, atbilstoši kurai vērtspapīri ir atspoguļoti aktīvu un saistību pārskatā vai bilancē, tad vērtspapīru uzskaites vērtību samazina (palielina) atbilstoši to tirgus cenai un vērtspapīru samazinājumu (palielinājumu) uzrāda ienākumu un izdevumu pārskatā vai peļņas vai zaudējumu aprēķinā;
       2. ja ieguldījuma apmērs attiecīgā veida vērtspapīros pārsniedz tirgū parasti pārdodamo šādu vērtspapīru apjomu, tirgū notiek forsēta vērtspapīru pārdošana, ieguldītājam pieder attiecīgā emitenta izlaisto vērtspapīru nozīmīga daļa un tās pārdošana var nelabvēlīgi ietekmēt tirgu, kā arī citos gadījumos, kad tirgus cena neatbilst cenai, par kādu fonds var pārdot šos vērtspapīrus, un ieguldījuma vērtības noteikšana, piemērojot tirgus cenu, ir pretrunā ar piesardzības principu, piemēro atbilstošu tirgus cenas diskontu. Diskonta apmērs atspoguļo visas izmaksas, kas var rasties, pārdodot attiecīgo ieguldījumu. Ja tirgus cenas diskontu nevar pietiekami ticami novērtēt, ieguldījumu vērtspapīros pārvērtēšana pēc diskontētās tirgus cenas, kas pārsniedz to iegādes vērtību vai tirgus cenu, pēc kuras veikts iepriekšējais novērtējums, nav pieļaujama;
    2. vērtspapīrus, kuriem nav kotētās tirgus cenas, novērtē atbilstoši iegādes vērtībai, kuru samazina par uzkrātajiem vērtības samazināšanās zaudējumiem.
86. Viena veida vērtspapīru iegādes cenu nosaka kā to vidējo svērto cenu.
87. Ja pastāv objektīvi pierādījumi tam, ka līdz atmaksas termiņa beigām turēta ieguldījuma parāda vērtspapīros uzskaites vērtība ir lielāka par tā aplēsto atgūstamo vērtību, fonds nosaka minētā ieguldījuma vērtības samazināšanās zaudējumus un tos atzīst ienākumu un izdevumu pārskatā vai peļņas vai zaudējumu aprēķinā. Vērtības samazināšanās zaudējumus nosaka, ja pastāv varbūtība, ka fonds nespēs saņemt visas summas, kas tam pienākas saskaņā ar līguma nosacījumiem.
88. Ja turpmākajos periodos ar šo noteikumu 88. punktā minēto ieguldījumu vērtības samazināšanos saistītie zaudējumi samazinās un šo samazinājumu iespējams objektīvi saistīt ar kādu notikumu, kas norisinājies pēc vērtības samazināšanās zaudējumu atzīšanas (piemēram, notikusi parādnieka kredītspējas uzlabošanās), ieguldījuma norakstīto summu atjauno, koriģējot ienākumu un izdevumu pārskatu. Ieguldījuma atjaunotā uzskaites vērtība nedrīkst pārsniegt šā ieguldījuma uzskaites vērtību, kāda būtu bijusi, ja nebūtu atzīts vērtības samazinājums, datumā, kad ieguldījuma norakstītā summa tiek atjaunota.
89. Debitoru un kreditoru parādu atlikumus aktīvu un saistību pārskatā vai bilancē uzrāda atbilstoši attaisnojuma dokumentiem un ierakstiem grāmatvedības reģistros. Debitoru parādiem, kuru saņemšana tiek apšaubīta, apšaubāmās summas apmērā veido uzkrājumus nedrošiem parādiem. Debitoru parādu atlikumus aktīvu un saistību pārskatā vai bilancē uzrāda neto vērtībā, kas aprēķināta, no šo parādu uzskaites vērtības atbilstoši grāmatvedības datiem atskaitot nedrošiem parādiem izveidoto uzkrājumu atlikumus. Ja parāds uzskatāms par bezcerīgu, to attiecīgi noraksta no nedrošiem parādiem izveidotajiem uzkrājumiem vai iekļauj izdevumos.
90. Aktīvus, kuru novērtēšanas nosacījumi nav iekļauti šo noteikumu 84., 85., 86., 87., 88., 89. un 90. punktā, pēc to sākotnējās atzīšanas novērtē iegādes vērtībā, kuru samazina par uzkrātajiem šo aktīvu vērtības samazināšanās zaudējumiem.
91. Aktīvus un ārpusbilances saistības, ja tiem ir izveidoti uzkrājumi nedrošiem parādiem, finanšu pārskatos uzrāda, atskaitot šo uzkrājumu vērtību.
92. Novērtējot fonda finansiālo stāvokli, ņem vērā iespējamos zaudējumus, kuri var rasties neparedzētu notikumu dēļ, ja tos var ticami novērtēt. Neparedzēti notikumi ir nosacījumi vai situācijas, kuru rezultāti (peļņa vai zaudējumi) būs zināmi tikai tad, kad šie nosacījumi vai situācijas nākotnē īstenosies vai neīstenosies, un kuras galvenokārt ir saistītas ar ārpusbilances saistību realizāciju nākotnē. Ja neparedzēto notikumu rezultātus nav iespējams novērtēt un atzīt finanšu pārskatos, tad šo notikumu esamību skaidro finanšu pārskatu pielikumā.
93. Atkāpjoties no šajos noteikumos paredzētajiem novērtēšanas noteikumiem, finanšu instrumentus (arī atvasinātos finanšu instrumentus) un ieguldījumu īpašumu drīkst novērtēt patiesajā vērtībā saskaņā ar Gada pārskatu un konsolidēto gada pārskatu likuma 35., 36., 37., 38., 39. un 40. pantā ietvertajiem nosacījumiem par novērtēšanu un informācijas atklāšanu saskaņā ar Starptautiskajiem grāmatvedības standartiem.
94. Finanšu pārskatu pielikuma saturs
95. Finanšu pārskatu pielikumā iekļauj:
    1. paskaidrojošu informāciju par aktīvu un saistību pārskata, ienākumu un izdevumu pārskata, neto aktīvu kustības pārskata, bilances un ārpusbilances, peļņas vai zaudējumu aprēķina, naudas plūsmas pārskata un kapitāla un rezervju izmaiņu pārskata posteņu saturu;
    2. grāmatvedības politiku skaidrojumu;
    3. ieguldījumu politikas aprakstu un tās izmaiņu pārskata gadā novērtējumu;
    4. kvalitatīvu un kvantitatīvu informāciju par riskiem, kas saistīti ar ieguldījumu portfeli, kā arī raksturo šo risku pārvaldīšanu;
    5. informāciju, kas būtiski ietekmējusi vai var būtiski ietekmēt fonda finansiālā stāvokļa un tā darbības rezultātu izpratni;
    6. citu šajā nodaļā minēto informāciju.
96. Grāmatvedības politiku skaidrojumā sniedz informāciju par visām svarīgākajām grāmatvedības politikām, kas lietotas, sagatavojot finanšu pārskatus, tai skaitā par:
    1. kritērijiem un pieņēmumiem, kas piemēroti aktīvu un saistību pārskata vai bilances un ārpusbilances posteņu atzīšanai uzskaitē vai izslēgšanai no tās;
    2. aktīvu un saistību pārskata vai bilances un ārpusbilances posteņu novērtēšanas principiem;
    3. ienākumu un izdevumu uzkrāšanas un atzīšanas politiku;
    4. metodēm un nozīmīgākajiem pieņēmumiem, kuri izmantoti finanšu instrumentu un ieguldījumu īpašuma patiesās vērtības noteikšanai, kā arī to patieso vērtību un patiesās vērtības izmaiņām pārskata gadā sadalījumā pa finanšu instrumentu kategorijām un ieguldījumu īpašumiem, ja fonds izmanto šo noteikumu 94. punktā minēto izvēles iespēju;
    5. uzkrājumu nedrošiem parādiem veidošanas principiem un neatgūstamo parādu norakstīšanas kārtību;
    6. grāmatvedības politiku izmaiņu atspoguļošanas principiem;
    7. pārrēķināšanai *euro* lietoto kursu.
97. Sniedzot informāciju par risku pārvaldīšanu, finanšu pārskatu pielikumā apraksta riskus, kas saistīti ar ieguldījumu portfelī iekļautajiem finanšu instrumentiem un ieguldījumu īpašumu, un raksturo šo risku pārvaldīšanu. Vienlaikus finanšu pārskatu pielikumā paskaidro, kā to risku apjoms, kuri būtiski ietekmē fonda darbību, ir mainījies pārskata gadā, kā arī sniedz skaidrojumu par finanšu instrumentu turēšanas mērķiem un politikām, kas tiek īstenotas noteikto mērķu sasniegšanai.
98. Finanšu pārskatu pielikumā uzrāda aktīvu un saistību valūtu dalījumu (tai skaitā *euro*, ASV dolāros un citās valūtās), ņemot vērā nākotnes pozīciju no atvasinātajiem finanšu instrumentiem. Finanšu pārskatu pielikumā norāda to valūtas tīro atklāto pozīciju attiecību pret neto aktīviem, kuru apmērs ir būtisks.
99. Finanšu pārskatu pielikumā uzrāda pārējo aktīvu un pārējo saistību struktūru, kā arī informāciju par to aktīvu un saistību posteņu un peļņas vai zaudējumu aprēķina posteņu bruto vērtību, kuriem veikts savstarpējais ieskaits saskaņā ar šo noteikumu 77. un 78. punktā noteikto.
100. Likviditātes novērtēšanai finanšu pārskatu pielikumā uzrāda aktīvu un saistību posteņu atlikumus atbilstoši to atlikušajiem atmaksas, izpildes vai dzēšanas termiņiem šādos termiņu intervālos: uz pieprasījumu, līdz vienam mēnesim (ieskaitot), no viena mēneša līdz trim mēnešiem, no trim mēnešiem līdz sešiem mēnešiem, no sešiem mēnešiem līdz vienam gadam, no viena gada līdz pieciem gadiem, pieci gadi un vairāk. Var lietot citus termiņu intervālus, sadalot vai apvienojot minētos termiņu intervālus, ņemot vērā būtiskuma principu un fonda darbības specifiku. Finanšu pārskatu pielikumā papildus skaidro aktīvu un saistību ar nenoteiktu termiņu iekļaušanai attiecīgajā termiņu intervālā lietotos kritērijus un pieņēmumus.
101. Finanšu pārskatu pielikumā uzrāda izmaiņas uzkrājumos nedrošiem parādiem un ārpusbilances saistībām pārskata gada laikā (to atlikumus pārskata gada sākumā, papildus izveidotos uzkrājumus, uzkrājumu samazinājumu, tai skaitā norakstījumus zaudēto parādu dzēšanai, atlikumus pārskata gada beigās). Vienlaikus finanšu pārskatu pielikumā skaidro, kādiem aktīvu veidiem vai ārpusbilances saistībām uzkrājumi ir izveidoti.
102. Finanšu pārskatu pielikumā sniedz īsu aprakstu par katru iespējamo aktīvu un iespējamo saistību veidu un gadījumos, kad tas iespējams, norāda arī iespējamo finansiālās ietekmes uz fonda darbību aplēsi.
103. Finanšu pārskatu pielikumā uzrāda realizēto ieguldījumu vērtības pieauguma vai samazinājuma struktūru, tai skaitā pārdoto ieguldījumu iegādes vērtību, pārdoto ieguldījumu pārdošanas cenu un pārdoto ieguldījumu vērtības pieauguma vai samazinājuma, kas atzīts iepriekšējos pārskata periodos, korekciju.
104. Finanšu pārskatu pielikumā uzrāda nerealizētā ieguldījumu vērtības pieauguma vai samazinājuma struktūru, tai skaitā aktīvu un saistību posteņus, kuri pārskata gadā tika pārvērtēti, un to pārvērtēšanas rezultātu.
105. Finanšu pārskatu pielikumā uzrāda pārējo ienākumu un pārējo izdevumu struktūru pēc to veidiem, kā arī par tādu notikumu vai darījumu rezultātā radušos ienākumu un izdevumu posteņu summu un veidu, kuri atšķiras no finanšu tirgus dalībnieka parastajām darbībām un kuru bieža vai periodiska atkārtošanās nav gaidāma.
106. Par ieguldījumu vērtības izmaiņām pārskata gadā finanšu pārskatu pielikumā sniedz šādu informāciju:
     1. uzskaites vērtība gada sākumā;
     2. pieaugums (jauno aktīvu un saistību iegāde pārskata gadā);
     3. samazinājums (aktīvu atsavināšana un saistību izpilde pārskata gadā);
     4. pārvērtēšana pārskata gadā;
     5. uzskaites vērtība pārskata gada beigās;
     6. ja parāda vērtspapīrus, kas netiek turēti līdz atmaksas termiņa beigām, aktīvu un saistību pārskatā vai bilancē atzīst iegādes vērtībā, finanšu pārskatu pielikumā uzrāda starpību starp iegādes vērtību un tirgus cenu.
107. Finanšu pārskatu pielikumā uzrāda informāciju par aktīviem, kas ieķīlāti kā nodrošinājums fonda vai trešo personu saistībām, uzrādot nodrošināto saistību kopsummu, kā arī katram pasīvu un katram ārpusbilances postenim detalizēti uzrādot aktīvus, kuri ieķīlāti kā nodrošinājums, norādot nodrošinājuma veidu un formu.
108. Finanšu pārskatu pielikumā uzrāda informāciju par jebkādiem nozīmīgiem ierobežojumiem, kas ietekmē pārvaldnieka iespējas pārskata gada beigās atsavināt fonda aktīvus par vērtību, kādā tie ir iekļauti finanšu pārskatos. Ierobežojumi var ietvert, piemēram, ar likumu vai līgumu noteiktus ierobežojumus saistībā ar aktīvu realizēšanu vai ievērojamas soda sankcijas, kuras būtu jāmaksā aktīvu realizēšanas gadījumā par stāvokli pārskata perioda beigu datumā.
109. Finanšu pārskatu pielikumā uzrāda pārskata gadā no fonda mantas samaksāto nodokļu un nodevu apmēru sadalījumā pa nodokļu un nodevu veidiem un saņemtajiem nodokļu atvieglojumiem.
110. Finanšu pārskatu pielikumā uzrāda informāciju par pārvaldnieka amatpersonām, kuras ir tiesīgas pārvaldīt fondu, – vārdu, uzvārdu, ieņemamo amatu un ar fonda pārvaldi saistīto tiesību un pienākumu aprakstu. Ziņas sniedz arī par tām pārvaldnieka amatpersonām, kuras pārskata gadā atstājušas šo amatu.
111. Finanšu pārskatu pielikumā uzrāda fonda pārvaldes izmaksas, strukturējot tās saskaņā ar fonda darbības noteikumos vai dibināšanas dokumentos paredzēto. Pārvaldnieka amatpersonām un darbiniekiem piešķirto atalgojumu finanšu pārskatu pielikumā uzrāda saskaņā ar Alternatīvo ieguldījumu fondu un to pārvaldnieku likuma 56. panta trīspadsmitajā daļā un 57. panta desmitajā daļā noteikto.
112. Ja starp pārskata gada beigām un dienu, kad gada pārskats apstiprināts, ir bijuši notikumi, kuri būtiski neietekmē fonda aktīvus un saistības pārskata gadā, bet kuri ir svarīgi gada pārskata lietotājiem lēmumu pieņemšanai, tad šādus notikumus atklāj finanšu pārskatu pielikumā un sniedz informāciju par šādu notikumu būtību un ietekmi uz fonda darbību.
113. Konsolidētā gada pārskata sagatavošana
114. Slēgtais alternatīvo ieguldījumu fonds, kurš dibināts kā komercsabiedrība, un atbilst Gada pārskatu un konsolidēto gada pārskatu likuma XIII nodaļā (izņemot 64. pantā noteikto atbrīvojumu) minētajiem nosacījumiem, konsolidētos finanšu pārskatus sagatavo, piemērojot Gada pārskatu un konsolidēto gada pārskatu likuma XIV nodaļā minētās konsolidācijas procedūras un prasības par konsolidētā finanšu pārskata pielikuma saturu un sagatavošanas kārtību. Konsolidēto finanšu pārskatu posteņu izkārtojums atbilst šo noteikumu prasībām, un to pēc nepieciešamības papildina.
115. Sagatavojot konsolidētos finanšu pārskatus, ievēro lietoto konsolidācijas metožu saskaņotības principus, kurus piemēro konsekventi gadu no gada. Atkāpties no šiem principiem drīkst tikai izņēmuma gadījumos. Ikvienu šādu gadījumu, kā arī konsolidācijas metožu maiņas ietekmi uz konsolidēto finanšu pārskatu posteņiem skaidro konsolidēto finanšu pārskatu pielikumā.
116. Noslēguma jautājums
117. Atzīt par spēku zaudējušiem Finanšu un kapitāla tirgus komisijas 2020. gada 10. novembra normatīvos noteikumus Nr. 217 "Slēgtā alternatīvo ieguldījumu fonda gada pārskata un konsolidētā gada pārskata sagatavošanas normatīvie noteikumi" (Latvijas Vēstnesis, 2020, Nr. 221).

Informatīva atsauce uz Eiropas Savienības direktīvām

Noteikumos iekļautas tiesību normas, kas izriet no:

1) Padomes 1986. gada 8. decembra direktīvas 86/635/EEK par banku un citu finanšu iestāžu gada pārskatiem un konsolidētajiem gada pārskatiem;

2) Eiropas Parlamenta un Padomes 2013. gada 26. jūnija direktīvas 2013/34/ES par noteiktu veidu uzņēmumu gada finanšu pārskatiem, konsolidētajiem finanšu pārskatiem un saistītiem ziņojumiem, ar ko groza Eiropas Parlamenta un Padomes direktīvu 2006/43/EK un atceļ Padomes direktīvas 78/660/EEK un 83/349/EEK.

ŠIS DOKUMENTS IR ELEKTRONISKI PARAKSTĪTS AR DROŠU ELEKTRONISKO PARAKSTU UN SATUR LAIKA ZĪMOGU

|  |  |
| --- | --- |
| Latvijas Bankas prezidents | M. Kazāks |